b"\n_START_ARTICLE_\nHvannasund\n_START_SECTION_\nGeografia\n_START_PARAGRAPH_\nHvannasund pren el seu nom de l'estret que t\xc3\xa9 al davant i que separa les illes de Vi\xc3\xb0oy i Bor\xc3\xb0oy. Del poble hi surt un pont que creua aquest estret i l'uneix a l'illa de Bor\xc3\xb0oy. Aquest pont rep el nom de Byrging um Hvannasund en fero\xc3\xa8s. A l'altre cant\xc3\xb3 del pont hi ha el poble de Nor\xc3\xb0epil. Hvannasund \xc3\xa9s la porta d'entrada a les dues illes m\xc3\xa9s orientals de l'arxip\xc3\xa8lag, Sv\xc3\xadnoy i Fugloy,_NEWLINE_El punt m\xc3\xa9s alt del municipi es el el Omanfyri Klivsdal, de 747 m i el Nor\xc3\xb0anfyri Kv\xc3\xadggjaskar\xc3\xb0, de 739 m, tots dos cims situats a l'illa de Bor\xc3\xb0oy. L'Enni, de 651 m, situat a l'est del poble de Hvannasund, \xc3\xa9s la muntanya m\xc3\xa9s alta del municipi a l'illa de Vi\xc3\xb0oy. Al nord del poble hi ha una gran roca clivellada anomenada Skrudhettan, que la llegenda diu que es va trencar quan va n\xc3\xa9ixer Jes\xc3\xbas.\n_START_SECTION_\nHist\xc3\xb2ria\n_START_PARAGRAPH_\nHvannasund s'esmenta per primera vegada en un escrit el 1584 anomenat Jar\xc3\xb0arb\xc3\xb3kin. El 1932, es va obrir una escola prim\xc3\xa0ria al poble. Fins llavors, els nens estudiaven a Nor\xc3\xb0depil, on s'hi havia obert un centre 37 anys abans. Des del 1985, quan es va obrir l\xe2\x80\x99escola de Foss\xc3\xa1nes, la que hi havia a Hvannasund va tancar. Avui el seu edifici acull l'ajuntament. El 1969, el rei de Dinamarca Frederic IX i la seva dona la reina Ingrid Bernadotte van visitar el poble a bord del vaixell HDMY Dannebrog amb la seva dona._NEWLINE_El 26 de maig del 2008, el nivell de l'oce\xc3\xa0 va baixar de cop i volta entre 2.5 i 3 metres abans de retornar sobtadament contra Hvannasund amb gran for\xc3\xa7a. Un parell de dies despr\xc3\xa9s es va informar que un mini-tsunami havia estat la causa de l'estrall. No hi va haver ferits ni v\xc3\xadctimes mortals.\n_START_SECTION_\nPatrimoni\n_START_PARAGRAPH_\nL'esgl\xc3\xa9sia de Hvannasund va ser constru\xc3\xafda el 1949 pels propis ve\xc3\xafns per la impossibilitat, malgrat els esfor\xc3\xa7os, d'aconseguir contractistes. El 13 de novembre de 1949, l'esgl\xc3\xa9sia va ser consagrada pel prevere J\xc3\xa1kup Joensen, que va ser la seva primera consagraci\xc3\xb3 d'un edifici religi\xc3\xb3s. L\xe2\x80\x99esgl\xc3\xa9sia va ser dissenyada per l\xe2\x80\x99arquitecte fero\xc3\xa8s H.C.W. T\xc3\xb3rgar\xc3\xb0 i t\xc3\xa9 una capacitat per a 100 persones aproximadament. Es troba a prop del mar en un entorn molt pintoresc._NEWLINE_El 2016 es va construir un edifici annex a l\xe2\x80\x99esgl\xc3\xa9sia per a esdeveniments que requereixin espai per a m\xc3\xa9s gent, com ara funerals, casaments o batejos."